b'\n_START_ARTICLE_\nGalos Placidijos mauzoliejus\n_START_PARAGRAPH_\nGalos Placidijos mauzoliejus (it. Mausoleo di Galla Placidia) \xe2\x88\x92 V a. ankstyvosios krik\xc5\xa1\xc4\x8dionyb\xc4\x97s architekt\xc5\xabros statinys Ravenos mieste Italijoje. UNESCO pasaulio paveldo objekto \xe2\x80\x9eAnkstyvosios krik\xc5\xa1\xc4\x8dionyb\xc4\x97s paminklai Ravenoje\xe2\x80\x9c dalis, garsus savo mozaikomis.\n_START_SECTION_\nApie Galos Placidijos mauzoliej\xc5\xb3\n_START_PARAGRAPH_\nGala Placidija buvo Romos imperatoriaus Honorijaus puseser\xc4\x97 ir ji u\xc5\xbesak\xc4\x97 \xc5\xa1ventykl\xc4\x97l\xc4\x97s statyb\xc4\x85 Ravenoje, kuri tuo metu buvo Vakar\xc5\xb3 Romos imperijos sostin\xc4\x97. \xc5\xa0ventykl\xc4\x97l\xc4\x97 pastatyta apie 425\xe2\x88\x92427 m. ir tikriausiai buvo dedikuota \xc5\xa0v. Laurynui. Gala Placidija mir\xc4\x97 1450 m. ir \xc5\xa1ventykl\xc4\x97l\xc4\x97 pavadinta jos vardo mauzoliejumi, nes vienu metu buvo tikima, kad jame Gala Placidija buvo palaidota._NEWLINE_Galos Placidijos mauzoliejus yra ma\xc5\xbe\xc5\xb3 matmen\xc5\xb3, kry\xc5\xbeiaus i\xc5\xa1planavimo statinys. Kry\xc5\xbeiaus \xc5\xa1akos yra nevienodo ilgio, bet, kadangi visos jos labai trumpos, pagrindinis d\xc4\x97mesys suteikiamas vidurinei mauzoliejaus daliai, kuri i\xc5\xa1skirta bok\xc5\xa1tu. Tokiu b\xc5\xabdu pailgo plano krik\xc5\xa1\xc4\x8dioni\xc5\xb3 statinys tarsi suvienytas su centrinio plano statiniu, kuris labiau b\xc5\xabdingas ryt\xc5\xb3 krik\xc5\xa1\xc4\x8dioni\xc5\xb3 \xc5\xa1ventykloms. Galos Placidijos mauzoliejus originaliai buvo prie pat \xc5\xa0v. Kry\xc5\xbeiaus ba\xc5\xbeny\xc4\x8dios nartekso (dabar pakeista)._NEWLINE_Mauzoliejaus i\xc5\xa1or\xc4\x97 yra gana skurdi, be papuo\xc5\xa1im\xc5\xb3, ir statinys vis\xc5\xb3 pirma garsus vidaus autenti\xc5\xa1komis V a. mozaikomis, kurios sukurtos ant m\xc4\x97lyno pagrindo. Centriniame kupoliniame lub\xc5\xb3 pavir\xc5\xa1iuje pavaizduotas auksinis kry\xc5\xbeius tarp daugyb\xc4\x97s \xc5\xbevaigd\xc5\xbei\xc5\xb3, tikriausiai simbolizuojantis krik\xc5\xa1\xc4\x8dionyb\xc4\x97s \xc4\xafsigal\xc4\x97jim\xc4\x85 pasaulyje. Vir\xc5\xa1 \xc4\xaf\xc4\x97jimo esan\xc4\x8dioje liunet\xc4\x97je pavaizduotas Kristus, \xc4\xafprastame ankstyvajame krik\xc5\xa1\xc4\x8dioni\xc5\xb3 mene \xe2\x80\x9egerojo ganytojo\xe2\x80\x9c vaizdinyje. Kitoje mozaikoje pavaizduotas \xc5\xa0v. Laurynas (kita versija \xe2\x88\x92 \xc5\xa0v. Vincentas i\xc5\xa1 Saragosos), su kry\xc5\xbeiumi ir knyga rankose judantis lau\xc5\xbeo su grotel\xc4\x97mis link.'